ΓΡΑΠΤΗ ΕΡΩΤΗΣΗ E-2884/96 υποβολή: Jonas Sjφstedt (GUE/NGL) προς την Επιτροπή (31 Οκτωβρίου 1996)

Θέμα: Συμμετοχή εξωτερικών εμπειρογνωμόνων στα συμβούλια των επιχειρήσεων

Η οδηγία της Ε.Ε. που αφορά τα συμβούλια των επιχειρήσεων προβλέπει ότι οι μεγάλες επιχειρήσεις, με ορισμένο αριθμό υπαλλήλων, που ασκούν δραστηριότητα σε αρκετά κράτη της Ε.Ε. θα πρέπει να καθιερώσουν επιχειρησιακό συμβούλιο. Στο εν λόγω συμβούλιο θα συνεδριάζουν εκπρόσωποι της επιχείρησης και των συνδικάτων.

Θεωρεί η Επιτροπή ότι έχουν το δικαίωμα τα συνδικάτα να επιτρέπουν σε εξωτερικό εμπειρογνώμονα, π.χ. από τη δική τους συνδικαλιστική ένωση, να συμμετέχει στις εργασίες του συμβουλίου; Έχει η επιχείρηση το δικαίωμα να αρνηθεί στο συνδικάτο τη δυνατότητα συμμετοχής τέτοιου εμπειρογνώμονα στις εργασίες;

Απάντηση του κ. Flynn εκ μέρους της Επιτροπής (14 Ιανουαρίου 1997)

Σκοπός της οδηγίας 94/45/EΟΚ ((Οδηγία του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων ευρωπαϊκής κλίμακας με σκοπό να ενημερώνονται οι εργαζόμενοι και να ζητείται η γνώμη τους. (ΕΕ L 254, 30.9.1994). )) είναι να βελτιώσει το δικαίωμα ενημέρωσης και διαβούλευσης των εργαζομένων σε επιχειρήσεις και ομίλους επιχειρήσεων ευρωπαϊκής κλίμακας. Οι επιχειρήσεις και οι όμιλοι επιχειρήσεων με περισσότερους από 1.000 εργαζομένους εντός των κρατών μελών και τουλάχιστον 150 εργαζομένους σε όλα ή τουλάχιστον σε δύο κράτη μέλη καλύπτονται από την οδηγία.

Σε αυτές επιχειρήσεις και τους όμιλους επιχειρήσεων, η κεντρική διοίκηση προωθεί την έναρξη διαπραγματεύσεων, είτε ύστερα από δική της πρωτοβουλία είτε ύστερα από σχετικό αίτημα των εργαζομένων, με στόχο τη συγκρότηση μιας επιτροπής της επιχείρησης ή την καθιέρωση μιας διαδικασίας ενημέρωσης και διαβούλευσης. Οι διαπραγματεύσεις πραγματοποιούνται μεταξύ της κεντρικής διοίκησης και των εκπροσώπων των εργαζομένων που εκλέγονται ή ορίζονται σύμφωνα με τους ειδικούς εθνικούς κανόνες που προβλέπονται στα κράτη μέλη στα οποία αναπτύσσει τις δραστηριότητές της η επιχείρηση ή ο όμιλος επιχειρήσεων.

Η ειδική αυτή ομάδα διαπραγμάτευσης συνάπτει, με την κεντρική διοίκηση, συμφωνία σχετικά, μεταξύ άλλων, τη σύνθεση και τον τρόπο λειτουργίας της ευρωπαϊκής επιτροπής επιχείρησης ή την εφαρμογή μιας διαδικασίας ενημέρωσης και διαβούλευσης, καθώς και, όπου ενδείκνυται, σχετικά με το ρόλο και το καθεστώς εμπειρογνωμόνων.

Κατά τις διαπραγματεύσεις αυτές η ειδική ομάδα διαπραγμάτευσης επικουρείται από εμπειρογνώμονες της επιλογής της. Τα κράτη μέλη μπορούν να περιορίσουν τη χρηματοδότηση για έναν μόνο εμπειρογνώμονα.

Επειδή στόχος της οδηγίας δεν είναι να παρέμβει στα συστήματα εργασιακών σχέσεων των κρατών μελών, δεν εξετάζεται ο ρόλος τον οποίο μπορούν να διαδραματίσουν τα εργατικά συνδικάτα.

Σε περίπτωση που έχει συναφθεί εθελοντική συμφωνία πριν από τις 22 Σεπτεμβρίου 1996, σύμφωνα με το άρθρο 13, ή βάσει του άρθρου 6, τα συμβαλλόμενα μέρη έχουν ευρεία διακριτική ευχέρεια, κυρίως όσον αφορά τον αριθμό, το ρόλο και το καθεστώς των εμπειρογνωμόνων. Αν δεν επιτευχθεί συμφωνία σε επίπεδο επιχείρησης, εφαρμόζονται οι επικουρικές διατάξεις του παραρτήματος της οδηγίας. Στην περίπτωση αυτή, ο ρόλος και το καθεστώς των εμπειρογνωμόνων καθορίζονται από την εθνική νομοθεσία που εφαρμόζεται για την εν λόγω επιχείρηση ή τον όμιλο επιχειρήσεων.